Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 349/13/7712	Svidník, 4.11.2013
EEČ : 2-60-78-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
17.07.2013 okolo 05.00 hod. s úmyslom niečo odcudziť prišiel k predajni potravín BOMIX č.p. 90 v obci Roztoky okr. XXXXX kde kameňom rozbil sklenené výplne vchodových dverí a následne pomocou dreveného kolíka dĺžky 130 cm a kusa bukového  dreva dĺžky 78 cm a priemeru 15 cm nájdených pri predajni sa snažil vypáčiť kovovú mrežu pred vchodovými dverami, no keďže bol niekým vyrušený z miesta činu ušiel, no rozbitím sklenených výplní vchodových dverí spôsobil majiteľke uvedenej predajne XXXXX škodu 100,- eur, 

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka PZ Obvodného oddelenia PZ vo Svidníku ČVS: ORP-299/SK-SK-2013 zo 17.07.2013 bolo začaté trestné stíhanie vo veci pokusu prečinu krádeže podľa § 14 ods. 1, § 212 ods. 1 písm. a/ Tr. zák. a súčasne bolo pre tento pokus prečinu vznesené obvinenie XXXXX, ktorý ho mal spáchať tak, ako to je uvedené vo výroku tohto uznesenia. 
	Po vykonanom skrátenom vyšetrovaní mi dňa 29.10.2013 poverený príslušník PZ predložil vyšetrovací spis s návrhom, aby trestné stíhanie obvineného bolo podľa § 215 ods. 1 písm. e/ Tr. por. zastavené. 
	Po preskúmaní vyšetrovacieho spisu som sa s návrhom povereného príslušníka stotožnil, keď zo záverov znaleckého posudku znalcov z odboru zdravotníctva a farmácie, odvetvia psychiatrie a sexuológie je zrejmé, že obvinený trpí duševnou chorobou t.j. psychózou a to nediferencovanou schizofréniou a že v čase spáchania trestného činu nebol schopný rozpoznať spoločenskú nebezpečnosť svojho konania a toto ovládať, keď jeho poznávacie, určovacie a vôľové schopnosti boli úplne neprítomné. 
	Obvinený teda bol v čase spáchania činu nepríčetný a preto podľa § 23 Tr. zák. nie je za tento čin trestne zodpovedný.
	Preto bolo potrebné rozhodnúť tak, ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor